Kəklik (rəvayət)
Qədimlərdə çox gözəl, ağıllı, namuslu bir qız varmış. Bu qız öz
əmisi oğluna adaxlı imiş.

Qızın toy günü olur. Onun əl-ayağına xına qoyurlar.
Hamının başı həyət-bacada toy işlərinə qarışır. Qız təkcə yengə
ilə evdə oturubmuş. Bu vaxt çoxdan bəri qızı izləyən, onu ələ gətirməyə
çalışan başqa bir oğlan başının dəstəsi ilə içəri girir. Yengənin
əl-ayağını, ağzını bağlayıb yerə yıxırlar. Qızı da götürüb dağlara
qaçırlar.

Qız nə qədər dartınır, qışqırır, yalvarır, ona qulaq asan olmur.
Hər yerdən əlacı kəsilən, əli üzülən qız üzünü göyə tutub deyir:

Tanrı, məni quş elə,
Qanadı gümüş elə.
Eldə rüsvay eləmə,
Dağda günüm xoş elə,
Daşlara yoldaş elə.

Qız bu deyən kimi dönüb kəklik olur, pırıltı ilə uçub çəmənliyə
düşür.
Qızın əl-ayağı xınalı olduğu üçün, kəkliyin də ayağı xınalı olur.

Mənbə 

Əsatirlər, əfsanə və rəvayətlər. Bakı, "Şərq-Qərb", 2005. anl.az

Rəvayətlər